Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 1093/2010 li jistabbilixxi Awtorità Superviżorja Ewropea (Awtorità Bankarja Ewropea) fir-rigward tal-interazzjoni tiegħu mar-Regolament tal-Kunsill (UE) Nru…/… li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu /* COM/2012/0512 final - 2012/0244 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Bħalissa, is-solidità tas-settur bankarju ħafna drabi tibqa’ marbuta mill-qrib mal-Istat Membru li fih ikunu stabbiliti l-banek. Dubji dwar is-sostenibbiltà ta’ dejn pubbliku, prospetti ta’ tkabbir ekonomiku, u l-vijabbiltà tal-istituzzjonijiet ta’ kreditu ilhom joħolqu tendenzi tas-suq negattivi u li jirrinforzaw lil xulxin. Dan jista’ jwassal għal riskji għall-vijabbiltà ta’ wħud mill-istituzzjonijiet ta’ kreditu kif ukoll għall-istabbiltà tas-sistema finanzjarja, u jistgħu jimponu piż tqil fuq il-finanzi pubbliċi diġà batuti tal-Istati Membri kkonċernati. Is-sitwazzjoni timponi riskji speċifiċi fiż-Żona tal-euro, fejn il-munita unika żżid il-probabbiltà li żviluppi fi Stat Membru wieħed ikunu jistgħu joħolqu riskji għall-iżvilupp ekonomiku u l-istabbiltà taż-Żona tal-euro kollha. Barra minn hekk, ir-riskju attwali tad-diżintegrazzjoni finanzjarja mal-fruntieri nazzjonali jdgħajjef b’mod sinifikanti s-Suq Uniku għas-servizzi finanzjarji u ma jħallihx jikkontribwixxi għall-irkupru ekonomiku. L-istabbiliment tal-Awtorità Bankarja Ewropea (ABE) bir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea), u tas-Sistema Ewropea tas-Superviżjoni Finanzjarja (SESF) diġà kkontribwew għal kooperazzjoni mtejba bejn is-superviżuri nazzjonali u għall-iżvilupp ta’ ġabra unika ta’ regoli għas-servizzi finanzjarji fl-UE. Madankollu, is-superviżjoni tal-banek tibqa’ fil-biċċa l-kbira fi ħdan il-fruntieri nazzjonali u b’hekk tonqos milli tlaħħaq mas-swieq bankarji integrati. In-nuqqasijiet superviżorji, minn meta bdiet il-kriżi finanzjarja, għawwru b’mod sinifikanti l-fiduċja fis-settur bankarju tal-UE u kkontribwew għal aggravament tat-tensjonijiet fis-swieq tad-dejn sovran fiż-Żona tal-euro. Għalhekk, il-Kummissjoni, f’Mejju 2012, talbet, bħala parti minn viżjoni fuq terminu itwal għall-integrazzjoni ekonomika u fiskali, li jkun hemm unjoni bankarja li tirrestawra l-fiduċja fil-banek u fl-euro. Wieħed mill-elementi ewlenin tal-unjoni bankarja għandu jkun Mekkaniżmu Superviżorju Uniku (MSU) b’sorveljanza diretta tal-banek, biex jiġu infurzati r-regoli prudenzjali b’mod strett u imparzjali u titwettaq sorveljanza effikaċi tas-swieq bankarji transfruntieri. Jekk jiġi żgurat li s-superviżjoni bankarja fiż-Żona tal-euro kollha tirrispetta standards għoljin komuni, dan se jikkontribwixxi biex tissawwar il-fiduċja meħtieġa bejn l-Istati Membri, xi ħaġa li hija prekundizzjoni għall-introduzzjoni ta’ kwalunkwe garanzija ta’ kontinġenza (backstop) aħħarija komuni. Fis-summit taż-Żona tal-euro, fid-29 ta’ Ġunju 2012, il-Kapijiet tal-Istat jew tal-Gvern talbu lill-Kummissjoni “tippreżenta fi żmien qasir proposti għall-istabbiliment ta' mekkaniżmu superviżorju uniku. Meta mekkaniżmu bħal dan jiġi implimentat għall-banek fiż-Żona tal-euro, il-MES jista’, wara li tittieħed deċiżjoni regolari, ikollu l-possibbiltà li jirrikapitalizza lill-banek direttament.” Il-konklużjonijiet tal-Kunsill Ewropew tal-laqgħa li saret fit-28 u fid-29 ta’ Ġunju 2012 jiddikjaraw li din id-dikjarazzjoni taż-Żona tal-euro u l-proposti li l-Kummissjoni se tippreżenta skontha għandhom iqisu l-iżvilupp ta’ “pjan direzzjonali speċifiku u marbut biż-żmien għall-kisba ta' Unjoni Ekonomika u Monetarja ġenwina”. Skont dan il-mekkaniżmu l-ġdid, il-BĊE se jwettaq firxa wiesgħa ta’ kompiti superviżorji ewlenin fuq l-istituzzjonijiet ta’ kreditu fl-Istati Membri fiż-Żona tal-euro. Bl-għan li s-suq intern jinżamm u jitwessa’, l-Istati Membri l-oħra se jkunu jistgħu jidħlu f’kooperazzjoni mill-qrib mal-BĊE. Biex tiġi evitata l-frammentazzjoni tas-suq intern wara l-istabbiliment tal-mekkaniżmu superviżorju uniku, jeħtieġ li jiġi żgurat il-funzjonament xieraq tal-ABE. Ir-rwol tal-ABE għandu għalhekk jitħares sabiex tiġi żviluppata aktar il-ġabra unika ta' regoli u tiġi żgurata l-konverġenza tal-prattiki superviżorji madwar l-UE kollha. Flimkien mal-proposta għal Regolament tal-Kunsill li jikkonferixxi kompiti speċifiċi lill-BĊE fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu skont l-Artikolu 127(6) tat-TFUE, din il-proposta tintroduċi emendi mmirati lejn ir-Regolament li jistabbilixxi l-Awtorità Bankarja Ewropea. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-Kummissjoni qieset l-analiżi li saret fil-kuntest tal-adozzjoni tal-"pakkett superviżorju” li joħloq l-Awtoritajiet Superviżorji Ewropej, li vvalutat l-aspetti operazzjonali, ta’ governanza, finanzjarji u legali kollha rilevanti għall-istabbiliment ta’ MSU. It-tħejjija ta’ valutazzjoni tal-impatt formali ma kinitx possibbli fi żmien l-iskeda stabbilita mis-Summit taż-Żona tal-euro tad-29 ta’ Ġunju. 3. ELEMENTI ĠURIDIĊI TAL-PROPOSTA Il-proposta hija bbażata fuq l-Artikolu 114 tat-TFUE peress li temenda r-Regolament (UE) Nru 1093/2010 adottat skont l-istess bażi ġuridika. Il-proposta hija limitata għal aġġustament tal-modalitajiet proċedurali li skonthom topera l-ABE biex jitqies il-konferiment tal-kompiti superviżorji lill-BĊE u biex jiġi żgurat li l-ABE tista’ tkompli ssegwi l-funzjonijiet tagħha li tipproteġi l-integrità, l-effikaċja u l-funzjonament tajjeb tas-suq intern għas-servizzi finanzjarji u żżomm l-istabbiltà tas-sistema finanzjarja fis-suq intern. Il-proposta ma tibdilx il-bilanċ tal-kompetenzi rispettivi bejn l-ABE u l-awtoritajiet nazzjonali. Id-dispożizzjonijiet fil-proposta ma jmorrux lil hinn minn dak li huwa strettament meħtieġ biex jintlaħqu l-għanijiet mixtieqa. Il-proposta hija għalhekk konformi mal-prinċipji tas-sussidjarjetà u l-proporzjonalità stabbiliti fl-Artikolu 5 tat-Trattat dwar l-Unjoni Ewropea. 4. Spjegazzjoni Dettaljata tal-Proposta Setgħat tal-ABE, b’mod partikolari l-medjazzjoni vinkolanti/is-sitwazzjonijiet ta’ emerġenza Il-kliem fl-Artikoli 4, 18(1) u 35(1) sa (3) huwa emendat biex jiġi żgurat li l-ABE tkun tista’ twettaq il-kompiti tagħha b’rabta mal-BĊE billi jiċċara li l-kunċett ta’ “awtoritajiet kompetenti” jinkludi wkoll lill-BĊE, kif inhu l-każ fl-artikoli l-oħra li jirreferu għall-“awtoritajiet kompetenti”. Sabiex jiġi żgurat li l-ABE tkun tista’ twettaq il-kompiti tagħha biex issolvi nuqqas ta’ qbil u taġixxi f’sitwazzjonijiet ta’ emerġenza anke b’rabta mal-BĊE, fl-Artikoli 18 u 19, jiddaħħlu l-paragrafi 18(3a) u 19(3a) biex jipprovdu għal proċedura speċifika b’rabta mad-deċiżjoni meħuda mill-ABE skont l-Artikolu 18(3) jew 19(3). Il-proċedura tipprovdi li jekk il-BĊE ma jikkonformax ma’ azzjoni mill-ABE biex issolvi nuqqas ta’ qbil jew biex tindirizza sitwazzjoni ta’ emerġenza, għandu jkun meħtieġ jispjega r-raġunijiet tiegħu. F’każ improbabbli bħal dak, fejn ir-rekwiżiti rilevanti jkunu stabbiliti f'liġi tal-Unjoni applikabbli direttament, l-ABE tista' tadotta deċiżjoni individwali indirizzata lill-istituzzjoni finanzjarja kkonċernata biex tinforza l-azzjoni tagħha, u normalment hija mistennija li tagħmel hekk. Dan se jiżgura infurzabbiltà sħiħa tas-soluzzjoni ta’ nuqqas ta' qbil tal-ABE u l-azzjoni tagħha f’sitwazzjoni ta’ emerġenza. Modalitajiet tal-votazzjoni Il-fatt li l-BĊE se jikkoordina l-pożizzjoni tal-Istati Membri fiż-Żona tal-euro jeżiġi analiżi tal-modalitajiet tal-votazzjoni li attwalment hemm provvediment għalihom fir-Regolament dwar l-ABE, sabiex jiġi żgurat li d-deċiżjonijiet tal-ABE jittieħdu fl-interess li jinżamm u jissaħħaħ is-suq intern għas-servizzi finanzjarji. Skont ir-Regolament dwar l-ABE, id-deċiżjonijiet li jikkonċernaw kwistjonijiet regolatorji (standards tekniċi vinkolanti, linji gwida u rakkomandazzjonijiet previsti fl-Artikoli 10, 15 u 16, u d-deċiżjonijiet biex jerġgħu jitqiesu r-restrizzjonijiet fuq l-attivitajiet finanzjarji previsti fl-Artikolu 9.5) kif ukoll il-kwistjonijiet baġitarji (il-Kapitolu VI) jittieħdu mill-Bord tas-Superviżuri abbażi ta’ maġġoranza kwalifikata tal-membri tiegħu, kif iddefinit fl-Artikolu 16(4) tat-TUE u l-Artikolu 3 tal-Protokoll Nru 36 dwar dispożizzjonijiet tranżizzjonali. Id-deċiżjonijiet dwar kwistjonijiet oħra (eż. dwar il-ksur tal-liġi skont l-Artikolu 17, dwar is-soluzzjoni ta’ nuqqas ta’ qbil skont l-Artikolu 19, dwar l-elezzjoni tal-Bord Maniġerjali) jiġu adottati mill-Bord tas-Superviżuri b’maġġoranza sempliċi tal-membri votanti skont ir-regola “persuna waħda vot wieħed”. Jekk id-drittijiet tal-votazzjoni jibqgħu l-istess, ma jistax jiġi żgurat li d-deċiżjonijiet meħuda b’maġġoranza sempliċi dejjem se jirrappreżentaw l-interessi tal-Unjoni kollha. L-arranġamenti tal-votazzjoni għalhekk jeħtieġ li jiġu aġġustati f’xi każijiet speċifiċi ta’ maġġoranza sempliċi biex jiġi żgurat li l-integrità tas-suq intern tibqa’ titħares filwaqt li fl-istess waqt jiġi evitat li jiġi pparalizzat it-teħid tad-deċiżjonijiet tal-ABE. L-aqwa għażla identifikata biex jintlaħaq dan l-għan hija li jiġu kkonferiti setgħat tat-teħid tad-deċiżjonijiet lil panel indipendenti u li jiġi previst mekkaniżmu b’saħħtu ta’ votazzjoni ta’ riverżjoni li se jiżgura li l-proposta mħejjija mill-panel indipendenti tkun appoġġata mill-Istati Membri fiż-Żona tal-euro u minn dawk mhux fiż-Żona tal-euro. Dan se jiżgura wkoll li l-Istati Membri fiż-Żona tal-euro ma jkunx jista’ jkollhom minoranza li timblokka f’każ ta’ azzjonijiet li jittieħdu kontra wieħed minnhom. L-Artikolu 41 tar-Regolament dwar l-ABE huwa għalhekk emendat sabiex jikkonferixxi setgħat aktar b’saħħithom ta’ teħid ta’ deċiżjonijiet lill-panel indipendenti fir-rigward ta’ ksur tal-liġi tal-UE u tas-soluzzjoni ta’ nuqqas ta’ qbil, u jadatta r-regoli dwar il-kompożizzjoni tiegħu skont dan. L-Artikolu 44 tar-Regolament dwar l-ABE huwa emendat biex jipprovdi li d-deċiżjonijiet proposti mill-panel indipendenti jiġu adottati sakemm ma jiġux irrifjutati minn maġġoranza sempliċi, li tinkludi tal-anqas tliet voti mill-Istati Membri parteċipanti u l-Istati Membri mhux parteċipanti. Tiżdied dispożizzjoni speċifika dwar il-ħatra tal-panel indipendenti. Kompożizzjoni tal-Bord Maniġerjali Fid-dawl tal-influwenza deċiżiva tal-membri mill-Istati Membri parteċipanti fil-mekkaniżmu superviżorju uniku jew li jikkooperaw mill-qrib miegħu matul l-elezzjoni tal-Bord Maniġerjali (maġġoranza sempliċi ta’ membri preżenti), il-membri mill-Istati Membri mhux parteċipanti fil-MSU ma setgħux ikunu rrappreżentati b’mod adegwat fil-Bord Maniġerjali. Biex tiġi żgurata kompożizzjoni bilanċjata tal-Bord Maniġerjali, li tirrifletti lill-UE kollha u li tinkludi l-Istati Membri mhux parteċipanti fil-mekkaniżmu superviżorju uniku, il-proposta temenda l-kompożizzjoni tal-Bord Maniġerjali tal-ABE biex jiġi żgurat li tal-anqas żewġ membri mill-Istati Membri mhux parteċipanti fil-mekkaniżmu superviżorju uniku jkunu rrappreżentati fil-Bord Maniġerjali. L-Artikolu 45 tar-Regolament dwar l-ABE huwa għalhekk emendat biex jiġi żgurat li l-Bord Maniġerjali jinkludi tal-anqas żewġ Stati Membri mhux parteċipanti fil-MSU. Rieżami tal-modalitajiet tal-votazzjoni fid-dawl ta’ żviluppi futuri Fl-aħħar nett, sabiex jitqies kwalunkwe żvilupp fl-għadd ta’ Stati Membri li l-munita tagħhom hija l-euro jew li l-awtoritajiet kompetenti tagħhom daħlu f’kooperazzjoni mill-qrib skont l-Artikolu 6 tar-Regolament / , il-Kummissjoni hija meħtieġa twettaq rieżami tad-dispożizzjonijiet proposti biex teżamina jekk fid-dawl tat-tali żviluppi jkunux meħtieġa aktar aġġustamenti biex jiġi żgurat li d-deċiżjonijiet tal-ABE jittieħdu fl-interess taż-żamma u t-tisħiħ tas-suq intern għas-servizzi finanzjarji. 5. IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-UE. 2012/0244 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 1093/2010 li jistabbilixxi Awtorità Superviżorja Ewropea (Awtorità Bankarja Ewropea) fir-rigward tal-interazzjoni tiegħu mar-Regolament tal-Kunsill (UE) Nru…/… li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l Artikolu 114 tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[1], Wara li kkunsidraw l-opinjoni tal-Bank Ċentrali Ewropew[2], Filwaqt li jaġixxu skont il-proċedura leġiżlattiva ordinarja, Billi: (1) Fid-29 ta’ Ġunju 2012, il-Kapijiet tal-Istat jew tal-Gvern taż-Żona tal-euro talbu lill-Kummissjoni tippreżenta proposti biex tipprovdi għal mekkaniżmu superviżorju uniku li jinvolvi lill-Bank Ċentrali Ewropew (BĊE). Il-Kunsill Ewropew fil-konklużjonijiet tiegħu tad-29 ta’ Ġunju 2012 stieden lill-President tal-Kunsill Ewropew biex jiżviluppa, b’kollaborazzjoni mill-qrib mal-President tal-Kummissjoni, il-President tal-Grupp tal-euro u l-President tal-BĊE, pjan direzzjonali speċifiku u marbut biż-żmien għall-kisba ta' Unjoni Ekonomika u Monetarja ġenwina, li jinkludi proposti konkreti dwar il-preżervazzjoni tal-unità u l-integrità tas-Suq Uniku fis-servizzi finanzjarji u li se jieħu kont tad-dikjarazzjoni dwar iż-Żona tal-euro u tal-intenzjoni tal-Kummissjoni li tressaq proposti skont l-Artikolu 127 tat-Trattat dwar il-Funzjonament tal-Unjoni Ewropea (TFUE). (2) Il-provvediment għal mekkaniżmu superviżorju uniku huwa l-ewwel pass lejn il-ħolqien ta’ Unjoni Bankarja Ewropea, imsejsa fuq ġabra unika ta’ regoli għas-servizzi finanzjarji u magħmula wkoll minn qafas komuni ta’ assigurazzjoni tad-depożiti u ta’ riżoluzzjoni. (3) Sabiex jipprovdi għall-mekkaniżmu superviżorju uniku, ir-Regolament tal-Kunsill (UE) Nru .../...[3] [127(6) Regolament] jikkonferixxi kompiti speċifiċi lill-BĊE fir-rigward ta’ politiki tas-superviżjoni prudenzjali ta’ istituzzjonijiet ta’ kreditu fl-Istati Membri li l-munita tagħhom hija l-euro. Stati Membri oħra jistgħu jidħlu f’kooperazzjoni mill-qrib mal-BĊE. Skont dak ir-Regolament, il-BĊE għandu jikkoordina u jesprimi l-pożizzjoni ta’ dawk l-Istati Membri dwar id-deċiżjonijiet li għandhom jittieħdu mill-Bord tas-Superviżuri tal-Awtorità Bankarja Ewropea (ABE) li jaqgħu fl-ambitu tal-kompiti tal-BĊE. (4) Il-konferiment ta’ kompiti superviżorji lill-BĊE fis-settur bankarju għal parti mill-Istati Membri tal-Unjoni ma għandu bl-ebda mod ifixkel il-funzjonament tas-suq intern fil-qasam tas-servizzi finanzjarji. Huwa għalhekk meħtieġ li jiġi żgurat il-funzjonament xieraq tal-ABE wara dak il-konferiment. (5) Fid-dawl tal-kompiti superviżorji kkonferiti lill-BĊE bir-Regolament tal-Kunsill (UE) Nru .../...[127(6) Regolament], l-ABE għandha tkun tista’ twettaq il-kompiti tagħha anke fir-rigward tal-BĊE. Sabiex jiġi żgurat li l-mekkaniżmi eżistenti għas-soluzzjoni ta’ nuqqas ta’ qbil u azzjonijiet f’sitwazzjonijiet ta’ emerġenza jibqgħu effikaċi, għandu jkun hemm provvediment għal proċedura speċifika. B’mod partikolari, jekk il-BĊE ma jikkonformax ma’ azzjoni mill-ABE biex issolvi nuqqas ta’ qbil jew biex tindirizza sitwazzjoni ta’ emerġenza, għandu jkun meħtieġ jispjega r-raġunijiet tiegħu. F’dak il-każ, kull meta, abbażi ta' rekwiżiti stabbiliti f'liġi tal-Unjoni applikabbli direttament, l-ABE tista' tadotta deċiżjoni individwali indirizzata lill-istituzzjoni finanzjarja kkonċernata, għandha tagħmel hekk. (6) Sabiex jiġi żgurat li l-interessi tal-Istati Membri kollha jitqiesu b’mod adegwat u biex l-ABE tkun tista’ tiffunzjona b’mod xieraq bl-għan li s-suq intern jinżamm u jitwessa’ fil-qasam tas-servizzi finanzjarji, il-modalitajiet tal-votazzjoni fil-Bord tas-Superviżuri għandhom jiġu adattati, b’mod partikolari fir-rigward tad-deċiżjonijiet meħuda mill-ABE b’maġġoranza sempliċi. (7) Id-deċiżjonijiet li jikkonċernaw ksur tal-liġi tal-Unjoni u s-soluzzjoni ta’ nuqqas ta’ ftehim għandhom jiġu eżaminati minn panel indipendenti magħmul minn membri votanti tal-Bord tas-Superviżuri li ma jkollhom l-ebda kunflitt ta’ interess, maħtura mill-Bord tas-Superviżuri. Id-deċiżjonijiet proposti mill-panel lill-Bord tas-Superviżuri għandhom jitqiesu bħala adottati sakemm ma jiġux irrifjutati b’maġġoranza sempliċi, li għandha tinkludi għadd adegwat ta’ voti minn membri tal-Istati Membri parteċipanti fil-MSU u minn Stati Membri li ma jipparteċipawx fil-MSU. (8) Il-membri tal-panel indipendenti stabbilit skont l-Artikolu 41(2) tar-Regolament (UE) Nru 1093/2010 ma għandhomx jitqiesu li jinsabu f’sitwazzjoni ta’ kunflitt ta’ interess unikament għax ikunu rappreżentanti ta’ awtoritajiet kompetenti li huma parti mill-MSU u l-każ partikolari li dwaru jkun se jiddeċiedi l-Panel ikun jikkonċerna lill-MSU. L-ABE għandha tiżviluppa regoli ta’ proċedura għall-panel li jiżguraw l-indipendenza u l-oġġettività tiegħu. (9) Il-kompożizzjoni tal-Bord Maniġerjali għandha tkun ibbilanċjata u għandha tiġi żgurata rappreżentanza xierqa ta’ Stati Membri mhux parteċipanti fil-MSU. (10) Sabiex jiġi żgurat il-funzjonament xieraq tal-ABE u rappreżentanza adegwata tal-Istati Membri kollha, il-modalitajiet tal-votazzjoni, il-kompożizzjoni tal-Bord Maniġerjali, u l-kompożizzjoni tal-panel indipendenti u l-effikaċja tal-mekkaniżmu għas-soluzzjoni ta’ tilwim għandhom jiġu rieżaminati wara perjodu taż-żmien xieraq filwaqt li titqies kwalunkwe esperjenza miksuba u żviluppi ulterjuri. (11) Peress li l-għanijiet ta’ dan ir-Regolament, jiġifieri l-iżgurar ta’ livell għoli, effikaċi u konsistenti ta’ regolamentazzjoni u superviżjoni prudenzjali fl-Unjoni Ewropea kollha, il-protezzjoni tal-integrità, l-effikaċja u l-funzjonament fl-ordni tas-swieq finanzjarji u ż-żamma tal-istabbiltà tas-sistema finanzjarja, ma jistgħux jinkisbu b’mod suffiċjenti mill-Istati Membri u jistgħu, għalhekk, minħabba l-iskala tal-azzjoni, jinkisbu aħjar fil-livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkisbu dawk l-għanijiet, ADOTTAW DAN IR-REGOLAMENT: Artikolu 1 Ir-Regolament (UE) Nru 1093/2010 huwa emendat kif ġej: 1. L-Artikolu 4(2)(i) huwa sostitwit b'dan li ġej: “(i) Awtoritajiet kompetenti kif iddefiniti fid-Direttivi 2006/48/KE u 2006/49/KE, inkluż il-BĊE għal kwistjonijiet relatati mal-kompiti kkonferiti lilu bir-Regolament tal-Kunsill (UE) Nru …/…*[127(6) TFUE Regolament tal-Kunsill], fid-Direttiva 2007/64/KE, u kif imsemmija fid-Direttiva 2009/110/KE. __________________________ * ĠU L …, ….., p…. " 2. L-Artikolu 18 huwa emendat kif ġej: (a) il-paragrafu 1 huwa sostitwit b'dan li ġej: "1. Fil-każ ta’ żviluppi negattivi li jistgħu jipperikolaw serjament il-funzjonament tajjeb u l-integrità tas-swieq finanzjarji jew l-istabbiltà tas-sistema finanzjarja kollha jew parti minnha fl-Unjoni, l-Awtorità għandha tiffaċilita b’mod attiv u, fejn tqis meħtieġ, tikkoordina kwalunkwe azzjoni mwettqa mill-awtoritajiet superviżorji kompetenti rilevanti. Sabiex tkun tista’ twettaq dak ir-rwol ta’ faċilitazzjoni u koordinazzjoni, l-Awtorità għandha tkun infurmata bis-sħiħ dwar kwalunkwe żvilupp rilevanti, u għandha tkun mistiedna tipparteċipa bħala osservatriċi fi kwalunkwe laqgħa rilevanti mill-awtoritajiet superviżorji kompetenti rilevanti.” (b) jiddaħħal il-paragrafu li ġej wara l-paragrafu 3: "3a Meta l-Awtorità titlob lill-BĊE bħala awtorità kompetenti biex jieħu l-azzjoni meħtieġa skont il-paragrafu 3, il-BĊE għandu jikkonforma magħha jew għandu jipprovdi fi żmien li ma jaqbiżx 48 siegħa ġustifikazzjoni adegwata lill-Awtorità għan-nonkonformità tiegħu.” 3. Fl-Artikolu 19 jiddaħħal il-paragrafu li ġej wara l-paragrafu 3: “3a. Meta l-Awtorità titlob lill-BĊE bħala awtorità kompetenti biex jieħu azzjoni speċifika jew biex iżomm lura milli jieħu azzjoni skont il-paragrafu 3, il-BĊE għandu jikkonforma magħha jew għandu jipprovdi fi żmien għaxart ijiem minn meta jirċievi t-talba ġustifikazzjoni adegwata lill-Awtorità għan-nonkonformità tiegħu.” 4. Fl-Artikolu 35, il-paragrafi 1, 2 u 3 huma sostitwiti b’dan li ġej: "1. Fuq it-talba tal-Awtorità, l-awtoritajiet kompetenti għandhom jipprovdu lill-Awtorità bl-informazzjoni kollha meħtieġa sabiex twettaq il-kompiti assenjati lilha b’dan ir-Regolament, dejjem jekk ikollhom aċċess legali għall-informazzjoni rilevanti u li t-talba għall-informazzjoni tkun meħtieġa b’rabta man-natura tad-dmir inkwistjoni. 2. L-Awtorità tista’ wkoll titlob li l-informazzjoni tiġi pprovduta f’intervalli rikorrenti u f’formati speċifikati. Tali talbiet għandhom, fejn possibbli, isiru bl-użu ta’ formati komuni ta’ rapportar. 3. Fuq talba debitament ġustifikata mill-awtorità kompetenti, l-Awtorità tista’ tipprovdi kwalunkwe informazzjoni li tkun metħieġa biex tippermetti lill-awtorità kompetenti twettaq dmirijietha, skont l-obbligi tas-sigriet professjonali stabbiliti fil-leġiżlazzjoni settorjali u fl-Artikolu 70.” 5. L-Artikolu 41, il-paragrafi 2, 3 u 4 huma sostitwiti b’dan li ġej: "2. Għall-finijiet tal-Artikoli 17 u 19, il-Bord tas-Superviżuri għandu jistabbilixxi panel indipendenti li jikkonsisti minn President u żewġ membri maħtura mill-Bord tas-Superviżuri minn fost il-membri votanti tiegħu. Tal-anqas membru tal-panel indipendenti għandu jkun minn Stat Membru li mhuwiex Stat Membru parteċipanti skont ir-Regolament (UE) Nru .../... [127(6) TFUE Regolament tal-Kunsill]. Il-membri tal-panel għandhom jaġixxu b’mod indipendenti u oġġettiv skont l-Artikolu 42, ma għandhomx ikunu rappreżentanti tal-awtorità kompetenti kkonċernata jew tal-awtoritajiet kompetenti li huma parti fin-nuqqas ta’ qbil. 3. Il-panel għandu jipproponi deċiżjoni għall-adozzjoni finali mill-Bord tas-Superviżuri, skont il-proċeduri stabbiliti fit-tielet subparagrafu tal-Artikolu 44(1). 4. Il-Bord tas-Superviżuri għandu jadotta regoli ta’ proċedura għall-panel imsemmi fil-paragrafu 2, inklużi regoli li jimplimentaw ir-rekwiżit stabbilit fit-tieni subparagrafu ta’ dak il-paragrafu.” 6. Fl-Artikolu 42 jiddaħħal il-paragrafu li ġej: “L-ewwel u t-tieni paragrafi huma mingħajr preġudizzju għall-kompiti kkonferiti lill-BĊE bir-Regolament (UE) Nru .../... [127(6) TFUE Regolament tal-Kunsill].” 7. L-Artikolu 44(1) huwa sostitwit b'dan li ġej: "1. Id-deċiżjonijiet tal-Bord tas-Superviżuri għandhom jittieħdu b’maġġoranza sempliċi tal-membri tiegħu. Kull membru għandu jkollu vot wieħed. Fir-rigward tal-atti speċifikati fl-Artikoli 10 sa 16 u l-miżuri u d-deċiżjonijiet adottati skont it-tielet subparagrafu tal-Artikolu 9(5) u l-Kapitolu VI u b’deroga mill-ewwel subparagrafu ta’ dan il-paragrafu, il-Bord tas-Superviżuri għandu jieħu deċiżjonijiet abbażi ta’ maġġoranza kwalifikata tal-membri tiegħu, kif iddefinit fl-Artikolu 16(4) tat-Trattat dwar l-Unjoni Ewropea u fl-Artikolu 3 tal-Protokoll (Nru 36) dwar id-dispożizzjonijiet tranżizzjonali. Fir-rigward tad-deċiżjonijiet skont l-Artikoli 17 u 19, id-deċiżjoni proposta mill-panel għandha titqies bħala adottata sakemm ma tiġix irrifjutata b’maġġoranza sempliċi li għandha tinkludi tal-anqas tliet voti minn membri ta’ Stati Membri parteċipanti u tliet voti minn membri ta’ Stati Membri li la huma Stati Membri parteċipanti skont ir-Regolament (UE) Nru .../... [127(6) TFUE Regolament tal-Kunsill] u lanqas ma daħlu f’kooperazzjoni mill-qrib mal-BĊE skont dak ir-Regolament. B’deroga mit-tielet subparagrafu, mid-data meta erba’ Stati Membri jew anqas la jkunu Stati Membri parteċipanti skont ir-Regolament (UE) Nru .../... [127(6) TFUE Regolament tal-Kunsill] u lanqas ma jkunu daħlu f’kooperazzjoni mill-qrib mal-BĊE skont dak ir-Regolament, id-deċiżjoni proposta mill-panel għandha titqies bħala adottata sakemm ma tiġix irrifjutata b’maġġoranza sempliċi li għandha tinkludi tal-anqas vot wieħed mill-membri ta’ dawk l-Istati Membri. Kull membru għandu jkollu vot wieħed. Fir-rigward tal-kompożizzjoni tal-panel skont l-Artikolu 41(2), il-Bord tas-Superviżuri għandu jimmira għal kunsens. Fin-nuqqas ta’ kunsens, id-deċiżjonijiet tal-Bord tas-Superviżuri għandhom jittieħdu minn maġġoranza ta’ tliet kwarti tal-membri tiegħu. Kull membru għandu jkollu vot wieħed.” 8. Fl-Artikolu 45(1), it-tielet subparagrafu huwa sostitwit b’dan li ġej: “It-terminu tal-kariga tal-membri eletti mill-Bord tas-Superviżuri għandu jkun ta’ sentejn u nofs. Dak it-terminu jista’ jiġi estiż darba. Il-kompożizzjoni tal-Bord Maniġerjali għandha tkun ibbilanċjata u proporzjonata u għandha tirrifletti l-Unjoni kollha. Il-Bord Maniġerjali għandu jinkludi tal-anqas żewġ rappreżentanti mill-Istati Membri li la jkunu Stati Membri parteċipanti skont ir-Regolament [127(6) TFUE Regolament tal-Kunsill] u lanqas ma jkunu daħlu f’kooperazzjoni mill-qrib mal-BĊE skont dak ir-Regolament. Il-mandati għandhom ikunu jikkoinċidu u għandu japplika arranġament xieraq ta’ rotazzjoni.” Artikolu 2 Mingħajr preġudizzju għall-Artikolu 81 tar-Regolament (UE) Nru 1093/2010, sal-1 ta’ Jannar 2016, il-Kummissjoni għandha tippubblika rapport dwar l-applikazzjoni tad-dispożizzjonijiet ta’ dan ir-Regolament b’rabta ma’: (a) l-adegwatezza tal-modalitajiet tal-votazzjoni; (b) il-kompożizzjoni tal-Bord Maniġerjali; u (c) il-kompożizzjoni tal-panel indipendenti li jħejji d-deċiżjonijiet għall-finijiet tal-Artikoli 17 u 19. Ir-rapport għandu jqis b’mod partikolari kwalunkwe żvilupp fl-għadd ta’ Stati Membri li l-munita tagħhom hija l-euro jew li l-awtoritajiet tagħhom daħlu f’kooperazzjoni mill-qrib skont l-Artikolu 6 tar-Regolament …/… u għandu jeżamina jekk fid-dawl tat-tali żviluppi jkunux meħtieġa aktar aġġustamenti ta’ dawk id-dispożizzjonijiet biex jiġi żgurat li d-deċiżjonijiet tal-ABE jittieħdu fl-interess taż-żamma u t-tisħiħ tas-suq intern għas-servizzi finanzjarji. Artikolu 3 Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU C , , p. . [2] ĠU C , , p. . [3]